Document ID: 32015R0401

KOMMISSIONENS FORORDNING (EU) 2015/401
af 25. februar 2015
om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for acetamiprid, chromafenozid, cyazofamid, dicamba, difenoconazol, fenpyrazamin, fluazinam, formetanat, nikotin, penconazol, pymetrozin, pyraclostrobin, tau-fluvalinat og tebuconazol i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og
ud fra følgende betragtninger:
(1)
Der er i bilag II til forordning (EF) nr. 396/2005 fastsat maksimalgrænseværdier for restkoncentrationer af acetamiprid, cyazofamid, formetanat, pymetrozin, pyraclostrobin og tebuconazol. Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af penconazol. Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af chromafenozid, dicamba, difenoconazol, fenpyrazamin, fluazinam, nikotin og tau-fluvalinat.
(2)
Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet chromafenozid, på kernefrugter og druer indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier.
(3)
For så vidt angår cyazofamid, er der indgivet en sådan ansøgning for druer. For så vidt angår difenoconazol, er der indgivet en sådan ansøgning for peberfrugter og auberginer. For så vidt angår fenpyrazamin er der indgivet en sådan ansøgning for abrikoser, kirsebær, ferskner og blommer. For så vidt angår formetanat er der indgivet en sådan ansøgning for jordbær. For så vidt angår penconazol er der indgivet en sådan ansøgning for brombær og hindbær. For så vidt angår pymetrozin er der indgivet en sådan ansøgning for azarolhvidtjørn. For så vidt angår pyraclostrobin er der indgivet en sådan ansøgning for cikorierødder. For så vidt angår tau-fluvalinat er der indgivet en sådan ansøgning for kernefrugter, ferskner, abrikoser, druer, tomater, auberginer, meloner, broccoli, rosenkål, kålrabi, artiskokker, hoved- og pluksalat og andre salatplanter. For så vidt angår tebuconazol, er der indgivet en sådan ansøgning for valmuefrø.
(4)
Der er i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning for acetamiprid på abrikoser og trænødder. Ansøgeren hævder, at den godkendte anvendelse af stoffet på sådanne afgrøder i USA fører til restkoncentrationer, der overstiger maksimalgrænseværdierne i forordning (EF) nr. 396/2005, og at højere maksimalgrænseværdier er nødvendige for at undgå handelshindringer for importen af disse afgrøder.
(5)
Der er også indgivet sådanne ansøgninger, for så vidt angår dicamba på genetisk modificerede sojabønner, og for så vidt angår fluazinam på ginsengrod. Ansøgerne hævder, at de godkendte anvendelser af stofferne på sådanne afgrøder i USA fører til restkoncentrationer, der overstiger maksimalgrænseværdierne i forordning (EF) nr. 396/2005, og at højere maksimalgrænseværdier er nødvendige for at undgå handelshindringer for importen af disse afgrøder.
(6)
I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.
(7)
Den Europæiske Fødevaresikkerhedsautoritet, i det følgende benævnt »autoriteten«, har vurderet ansøgningerne og evalueringsrapporterne, idet den især undersøgte risiciene for forbrugerne og, hvor det var relevant, for dyr, og afgivet begrundede udtalelser om de foreslåede maksimalgrænseværdier (2). Autoriteten har sendt udtalelserne til Kommissionen og medlemsstaterne og offentliggjort dem.
(8)
Autoriteten konkluderede i sine begrundede udtalelser, at for så vidt angår anvendelsen af fenpyrazamin på ferskner, er der ikke behov for at ændre den gældende maksimalgrænseværdi. For så vidt angår anvendelse af tau-fluvalinat på kernefrugter, abrikoser, ferskner og tomater, var de indsendte oplysninger ikke tilstrækkelige til at fastsætte nye maksimalgrænseværdier. De gældende maksimalgrænseværdier bør derfor forblive uændrede.
(9)
For så vidt angår dicamba, blev der ikke fundet nogen restkoncentrationer ved høsten i dicambatolerante sojabønner. Autoriteten konkluderede, at den relevante komponent i de restkoncentrationer, der blev fundet i dicambatolerante sojabønner, var metabolitten 3,6-dichlorsalicylsyre (DCSA).
(10)
For så vidt angår alle andre ansøgninger, konkluderede autoriteten, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag (ADI) eller den akutte referencedosis (ARfD) overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde dem, eller ved kortvarig eksponering gennem et højt forbrug af de pågældende afgrøder og produkter.
(11)
For så vidt angår nikotin blev der i Kommissionens forordning (EU) nr. 897/2012 (3) fastsat midlertidige maksimalgrænseværdier for vilde svampe indtil 30. november 2014 i henhold til artikel 16, stk. 1, litra a), i forordning (EF) nr. 396/2005, indtil der er indsendt og vurderet nye data og oplysninger om den naturlige forekomst eller dannelse af nikotin i de pågældende produkter. Kommissionen er informeret om et forskningsprojekt, som undersøger nikotinkilderne i disse afgrøder. I betragtning af undersøgelsens forventede varighed og for at give Kommissionen den nødvendige tid til at træffe afgørelse er det hensigtsmæssigt at forlænge gyldigheden af disse maksimalgrænseværdier indtil den 19. oktober 2016.
(12)
For så vidt angår formetanat, blev en række maksimalgrænseværdier ændret ved Kommissionens forordning (EU) nr. 61/2014 (4). Nævnte forordning nedsætter maksimalgrænseværdien for jordbær til bestemmelsesgrænseværdien fra 14. august 2014. Af hensyn til retssikkerheden bør de maksimalgrænseværdier, som fastsættes ved nærværende forordning, finde anvendelse fra og med samme dato.
(13)
På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.
(14)
Forordning (EF) nr. 396/2005 bør derfor ændres i overensstemmelse hermed.
(15)
Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder -
VEDTAGET DENNE FORORDNING:
Artikel 1
Bilag II og III til forordning (EF) nr. 396/2005 ændres som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra 1. november 2014. Den anvendes imidlertid fra 14. august 2014 for maksimalgrænseværdien for formetanat i jordbær.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. februar 2015.

Labels: 17
20
0
3
6